ไฟแนนซ์ทูเดย์
&#8220;เส้นบางๆ ที่คั่นระหว่างความเป็นไปได้และความเป็นไปไม่ได้คือการตัดสินใจของเรา&#8221;
26 ก.พ. 2556

“เส้นบางๆ ที่คั่นระหว่างความเป็นไปได้และความเป็นไปไม่ได้คือการตัดสินใจของเรา”
...ป้องปากซุบซิบกันทั้งกระทรวงการคลังว่า ในเร็วๆ นี้จะมีการเปลี่ยนตัวกรรมการในธนาคารทหารไทยบางคน เนื่องจากมี “บัญชา” จากใครก็ไม่รู้ให้ “วิจิตร สุพินิจ” อดีตผู้ว่าการธนาคารแห่งประเทศไทย ที่ปัจจุบันนั่งเป็นประธานกรรมการตรวจสอบธนาคารทหารไทย ไปนั่งในตำแหน่งประธานในหน่วยงานที่กำลังเผชิญหน้ากับเงินทุนต่างประเทศที่ยาตราทัพเข้ามาอย่างหนักและต่อเนื่องจนลอยฟูฟ่อง ไม่แน่อาจนำมาซึ่งการเปลี่ยนประธานกรรมการธนาคารก็ได้
หากยังจำกันได้ในวันที่ 5 มิ.ย. 2554 วิจิตร สุพินิจ เคยสร้างความฮือฮาให้วงการตลาดทุน เมื่อเข้าไปออกหน้าเป็นตัวกลางในการเจรจาเทกโอเวอร์แบบไม่เป็นมิตรในบริษัท โทรีเซนไทย เอเยนต์ซีส์ (ทีทีเอ) ของ บี เตชะอุบล ทั้งๆ ที่ “วิจิตร สุพินิจ” ดำรงตำแหน่งเป็นประธานกรรมการ ก.ล.ต. โดยฝ่ายที่ต้องการเทกโอเวอร์เสนอให้วิจิตรนั่งเป็นประธานบอร์ดทีทีเอ
คล้อยหลังจากนั้นไม่นานก็เกิดการลุกฮือขึ้นประท้วงของพนักงานและผู้บริหารสำนักงาน ก.ล.ต. เพื่อกดดันให้ “วิจิตร” ลาออกจากตำแหน่งประธานกรรมการ ก.ล.ต. ถือเป็น “ประวัติศาสตร์หน้าใหม่” ของวงการตลาดทุนไทย เพราะไม่เคยมีครั้งไหนที่พนักงานในองค์กรนี้พร้อมใจกันต่อต้านมาก่อน
...ธนาคารกรุงไทยได้บอร์ดใหม่แทนที่ “ปสันน์ เทพรักษ์” เอกอัครราชทูตไทย ณ กรุงลอนดอน คราวนี้ก็หนีไม่พ้นข้าราชการจากกระทรวงการต่างประเทศอีกครั้ง เขาคือ กัลยาณะ วิภัติภูมิประเทศ อุปทูตไทย ณ กรุงย่างกุ้ง 
“กัลยาณะ” ถือว่าเป็นผู้เชี่ยวชาญพม่า เป็นเลขานุการเอก (เจ้าหน้าที่การทูต 6) สถานเอกอัครราชทูต ณ กรุงย่างกุ้ง (2543) เป็นที่ปรึกษา (เจ้าหน้าที่การทูต 7) สถานเอกอัครราชทูต ณ กรุงย่างกุ้ง (2545) เป็นอัครราชทูตที่ปรึกษา (เจ้าหน้าที่การทูต 8) สถานเอกอัครราชทูต ณ กรุงย่างกุ้ง (2547)เป็นเจ้าหน้าที่การทูต 8 กรมเอเชียตะวันออก (2549) เป็นผู้อำนวยการกองเอเชียตะวันออก 2 กรมเอเชียตะวันออก (2550) ส่วนจะสัมพันธ์โยงใยกับใคร โปรดอย่าถาม...